SL Uradni list Evropske unije C 106/23

SKLEP št. S1

z dne 12. junija 2009

o evropski kartici zdravstvenega zavarovanja

(Besedilo velja za EGP in za sporazum ES/Švica)

2010/C 106/08

UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –

ob upoštevanju člena 72(a) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim je Upravna komisija pristojna za obravnavo vseh vprašanj v zvezi z uporabo ali razlago, ki izhajajo iz določb Uredbe (ES) št. 883/2004 in Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (2),

ob upoštevanju člena 19 Uredbe (ES) št. 883/2004 v zvezi z upravičenostjo zavarovane osebe in njenih družinskih članov, ki začasno bivajo v državi članici, ki ni pristojna država članica, do storitev, ki jih med začasnim bivanjem potrebujejo iz zdravstvenih razlogov, ob upoštevanju narave storitev in pričakovanega trajanja začasnega bivanja,

ob upoštevanju člena 27(1) Uredbe (ES) št. 883/2004,

ob upoštevanju člena 25(A) in (C) Uredbe (ES) št. 987/2009,

ob upoštevanju naslednjega:

(1) Evropski svet je na zasedanju v Barceloni, ki je potekalo 15. in 16. marca 2002, odločil: „da bo evropska kartica zdravstvenega zavarovanja nadomestila sedanje obrazce v papirni obliki, ki so potrebni za zdravljenje v drugi državi članici. Komisija bo predstavila predlog v zvezi s tem pred spomladanskim zasedanjem Evropskega sveta leta 2003. Takšna kartica bo poenostavila postopke, ne bo pa spremenila obstoječih pravic in obveznosti“ (točka 34).

(2) Glede na to, da se uporaba zdravstvenih kartic in kartic socialne v državah članicah zelo razlikuje, je evropska kartica zdravstvenega zavarovanja prvotno uvedena v obliki, ki omogoča, da se lahko podatki, potrebni za zagotavljanje zdravstvenega varstva in povračilo stroškov, razberejo s prostim očesom. Te informacije se lahko dodatno vključijo na elektronski nosilec. Elektronski nosilec se bo pozneje splošno uporabljal.

(3) Evropska kartica zdravstvenega zavarovanja mora biti skladna z enotnim vzorcem, ki ga je določila Upravna komisija in ki mora prispevati k lažjemu dostopu do zdravstvenega varstva ter preprečevanju nepravilne ali goljufive uporabe kartice ali njene zlorabe.

(4) Nosilci držav članic določijo obdobje veljavnosti evropskih kartic zdravstvenega zavarovanja, ki jih izdajo. Obdobje veljavnosti evropske kartice zdravstvenega zavarovanja mora upoštevati predvideno trajanje upravičenosti zavarovane osebe.

(5) V primeru izjemnih okoliščin je treba izdati začasno nadomestno potrdilo za omejeno obdobje. „Izjemne okoliščine“ so lahko kraja ali izguba evropske kartice zdravstvenega zavarovanja ali odhod, ki je prepozno najavljen, da bi bilo mogoče izdati evropsko kartico zdravstvenega zavarovanja. Za začasno nadomestno potrdilo lahko zaprosi zavarovana oseba ali nosilec države začasnega bivanja.

(6) Evropsko kartico zdravstvenega zavarovanja je treba uporabiti v vseh primerih začasnega bivanja, med katerim zavarovana oseba potrebuje zdravstveno varstvo, ne glede na namen bivanja, pri čemer gre lahko za turizem, poklicno dejavnost ali študij. Vendar se evropska kartica zdravstvenega zavarovanja ne sme uporabiti, kadar je namen bivanja v tujini izključno dobiti zdravstveno varstvo.

(7) V skladu s členom 76 Uredbe (ES) št. 883/2004 morajo države članice sodelovati pri vzpostavitvi postopkov za preprečitev, da oseba, ki preneha biti upravičena do storitev za bolezen v imenu države članice in postane upravičena do storitev v imenu druge države članice, še naprej uporablja evropsko kartico zdravstvenega zavarovanja, ki jo je izdal nosilec prve države članice, po datumu, od katerega ni več upravičena do storitev v njegovem imenu.

(8) Evropska kartica zdravstvenega zavarovanja, izdana pred začetkom uporabe uredb (ES) št. 883/2004 in (ES) št. 987/2009, bo ostala veljavna do datuma izteka veljavnosti, navedenega na kartici. V skladu s pogoji iz člena 71(2) Uredbe (ES) št. 883/2004 –

SKLENILA:

Splošna načela

1. Evropska kartica zdravstvenega zavarovanja potrjuje upravičenost zavarovane osebe in upokojenca ter njunih družinskih članov, ki začasno bivajo v državi članici, ki ni pristojna država članica, do storitev, ki jih potrebujejo iz zdravstvenih razlogov, ob upoštevanju narave storitev in pričakovanega trajanja začasnega bivanja. Evropska kartica zdravstvenega zavarovanja se ne sme uporabiti v primeru, v katerem je začasno bivanje namenjeno zdravljenju.

2. Evropska kartica zdravstvenega zavarovanja je kartica posameznika, ki je izdana na ime imetnika kartice.

3. Obdobje veljavnosti evropske kartice zdravstvenega zavarovanja določi nosilec, ki jo izda.

4. Stroške storitev, ki jih zagotovi nosilec države članice začasnega bivanja na podlagi veljavne evropske kartice zdravstvenega zavarovanja, povrne pristojni nosilec v skladu z veljavnimi določbami. Evropska kartica zdravstvenega zavarovanja je veljavna, če obdobje veljavnosti, navedeno na kartici, ni poteklo. Pristojni nosilec ne sme zavrniti povračila stroškov storitev, ker oseba ni več zavarovana pri nosilcu, ki je izdal evropsko kartico zdravstvenega zavarovanja, če so bile storitve imetniku kartice ali začasnega nadomestnega potrdila zagotovljene v obdobju veljavnosti kartice ali potrdila.

5. Kadar zaradi izjemnih okoliščin ni mogoče izdati evropske kartice zdravstvenega zavarovanja, pristojni nosilec izda začasno nadomestno potrdilo z omejenim obdobjem veljavnosti. Za začasno nadomestno potrdilo lahko zaprosi zavarovana oseba ali nosilec države začasnega bivanja.

6. Evropska kartica zdravstvenega zavarovanja in začasno nadomestno potrdilo sta skladna z enotnim vzorcem, ki ima značilnosti in izpolnjuje tehnične specifikacije, določene s sklepom Upravne komisije.

Podatki na evropski kartici zdravstvenega zavarovanja

7. Evropska kartica zdravstvenega zavarovanja vsebuje naslednje podatke: — priimek in ime imetnika kartice, — osebno identifikacijsko številko imetnika kartice ali, če taka številka ne obstaja, številko zavarovane osebe, na podlagi katere ima imetnik kartice pravice, — datum rojstva imetnika kartice, — datum poteka veljavnosti kartice, — oznako ISO države članice, ki je izdala kartico, — identifikacijsko številko in kratico pristojnega nosilca, — logično številko kartice.

Uporaba evropske kartice zdravstvenega zavarovanja

8. Evropsko kartico zdravstvenega zavarovanja je mogoče uporabiti v vseh primerih začasnega bivanja, med katerim zavarovana oseba potrebuje storitve, ne glede na namen bivanja, pri čemer gre lahko gre za turizem, poklicno dejavnost ali študij.

9. Evropska kartica zdravstvenega zavarovanja dokazuje upravičenost imetnika kartice v državi članici začasnega bivanja do storitev za bolezen, ki so potrebne iz zdravstvenih razlogov in so odobrene med začasnim bivanjem v drugi državi članici, tako da se zavarovana oseba pred predvidenim koncem začasnega bivanja ne bi bila prisiljena vrniti v pristojno državo ali državo stalnega prebivališča, da bi bila deležna potrebnega zdravljenja. Namen takšnih storitev je omogočiti zavarovani osebi, da nadaljuje svoje začasno bivanje v varnih zdravstvenih okoliščinah.

10. Evropska kartica zdravstvenega zavarovanja ne krije storitev v primerih, v katerih je začasno bivanje namenjeno zdravljenju.

11. Evropska kartica zdravstvenega zavarovanja zagotavlja, da imetnik kartice v državi članici začasnega bivanja prejme enako zdravljenje (postopke in tarife) kot oseba, vključena v sistem zdravstvenega zavarovanja te države.

Sodelovanje med nosilci za preprečevanje zlorabe evropske kartice zdravstvenega zavarovanja

12. Če oseba preneha biti upravičena do storitev za bolezen v okviru zakonodaje države članice in postane upravičena do storitev v okviru zakonodaje druge države članice, morajo nosilci zadevnih držav članic sodelovati, da se prepreči, da bi zavarovana oseba še naprej uporabljala evropsko kartico zdravstvenega zavarovanja, ki jo je izdal nosilec prve države članice, po datumu, od katerega ni več upravičena do storitev v njegovem imenu. Po potrebi nosilec druge države izda novo evropsko kartico zdravstvenega zavarovanja.

13. Ta sklep se objavi v Uradnem listu Evropske unije. Uporablja se od dneva začetka veljavnosti Uredbe (ES) št. 987/2009.

Predsednica Upravne komisije Gabriela PIKOROVÁ

(1) UL L 166, 30.4.2004, str. 1.

(2) UL L 284, 30.10.2009, str. 1.